钦定古今图书集成/方舆汇编/职方典/第1147卷 > 《泛沔州城南郎官湖》〈并序〉前人
## 钦定古今图书集成/方舆汇编/职方典/第1147卷 > 《泛沔州城南郎官湖》〈并序〉前人

乾元岁秋八月，白迁于夜郎，遇故人尚书郎张谓，出使夏口，沔州牧杜公、汉阳宰王公觞于江城之南湖，乐天下之再平也。方夜，水月如练，清光可掇。张公殊有胜概，四望超然，乃顾白曰：“此湖古来贤豪游者非一，而枉践佳景，寂寥无闻。夫子可为我标之嘉名，以传不朽。” 白因举酒酹水，号之曰“郎官湖” ，亦犹郑圃之有“仆射陂” 也。席上文士辅翼岑静，以为知言，乃命赋诗纪事，刻石湖侧，将与大别山共相磨灭焉。

张公多逸兴，共泛沔城隅。当时秋月好，不减武昌都。
四座醉清光，为欢古来无。郎官爱此水，因号郎官湖。
风流若未减，名与此山俱。